Kvindelige Studenters Sangforening

Kvindelige Studenters Sangforening (KSS) er det offisielle kvinnekoret ved Universitetet i Oslo. Det ble stiftet allerede i 1895, og i 2020 fylte koret 125-årsjubileum. Tross sin høye alder er koret i dag et ungt og ambisiøst akademisk kor med ca. 55 sangere. 
-
Som verdens eldste akademiske kvinnekor har KSS spilt en viktig rolle, både for universitetet og for kvinnesaken, samtidig som koret har fått sin plass i musikkhistorien med sine musikalske prestasjoner og uroppføringer. KSS har også vært en sentral del i livene til hundrevis av sangersøstre som gjennom årene har deltatt i dette musikalske fellesskapet. 
Miljøet innad har alltid vært viktig for koret, og det sosiale danner et fundament som skal inspirere både til samhold og vakker sang. Koret har mange tradisjoner som opprettholdes årlig. Blant annet pleier koret å synge ved markeringen ved Camilla Collett-statuen i Slottsparken på 17. mai, og bidra med musikalske innslag under doktorkreeringer og ved immatrikuleringen av nye studenter. Av nyere tradisjoner kan den årlige Luciakonserten nevnes, der overskuddet fra konsertene har gått til et veldedige formål. Tidligere har overskuddet gått til blant annet Flyktninghjelpen (2005-2015), Malala Fund (2016-2017) og Zulufadder (2018-2019).   


== Historie ==
Koret ble stiftet 8. desember 1895 av de tre medisinerstudentene Louise Isachsen, Kristine Munch og Elise Holmboe. Etter en festkonsert i Universitetets Aula med Den norske Studentersangforening høsten 1895, ble de så begeistret at de ville danne et kor for kvinnelige studenter. Elise Holmboe døde få år etter stiftelsen, men Munch og Isachsen var drivkrefter i Kvindelige Studenters Sangforening i en årrekke. Fra våren 1897 var Kristine Bonnevie med i korets styre, og hun forble senere en engasjert støttespiller for Kvindelige Studenters Sangforening. Det var også på hennes initiativ at koret fikk sitt eget merke til å bære på kjolebrystet eller jakkeslaget; en sølvlyre på en sløyfe av blå og hvite silkebånd.Korets første opptreden fant sted i Studentersamfundet våren 1896. Den første konserten ble holdt i Drammen den 11. mai 1897. Solister på konserten var Ella Anker og Gudrun Domaas.


== Dirigenter ==
Kvindelige Studenters Sangforenings første dirigent var O.A. Grøndahl, som fra før dirigerte Den norske Studentersangforening. Dirigenter gjennom tidene har vært:

Marit Tøndel Bodsberg Weyde (fra 2009)
Brit Karin Wetteland (høsten 2006–våren 2007)
Anne Karin Sundal (2003–2009, med Marit Tøndel Bodsberg som vikar fra høsten 2008)
Tor Morten Halvorsen (1997–2003)
Ann Sæthre (1992–1997)
Ivar Solberg (vikar 1990-1991)
Christian Killengreen (1978–1992, med Grete Pedersen og Jacqueline Ekgren i perioder)
Ingeborg Kindem (1966–1978)
Agnes Brevig (1935–1966)
Emil Nielsen (1929–1935)
Per Winge (1912–1928)
O.A. Grøndahl (1910–1912)Alfred Russ (1905–1909)O.A. Grøndahl (1896–1905, med O.M. Sandvik en periode i 1904 under Grøndahls sykdom)


== Konkurransedeltagelser ==
KSS har de senere årene deltatt i en rekke korkonkurranser i inn- og utland. I august 2019 deltok koret i Grand Prix of Nations under European Choir Games i Gøteborg, arrangert av Interkultur. Her gikk koret av med seieren både i klassen for voksenkor og folklore, med noen av konkurransens høyeste poengsummer. Våren 2019 deltok koret i Fleischmann International Trophy Competition i Cork, Irland, og vant en tredjeplass. Høsten 2017 deltok koret på en konkurranse arrangert av European Grand Prix for Choral Singing i Tolosa, Spania. Koret fikk andreplass i klassen Folklore og fjerdeplass i Polyfoni. Sommeren 2015 deltok de i European Choir Games i Magdeburg, Tyskland. Med seier i både klassen for like stemmer og blandede kor, samt Folklore, gikk de til Grand Prix of Nations i begge klasser og vant også begge disse konkurransene. Med høye poengsummer kunne de etter konkurransen innta førsteplassen på Interkulturs rangering av verdens beste kvinnekor, en posisjon koret fortsatt holder i dag (2021). I tillegg til å være rangert som verdens beste kvinnekor har koret i dag plasseringen 3. beste kor innen Folklore, samt en 22.-plass i verden blant alle kor. De er dermed det høyeste rangerte norske koret i verden på Interkulturs ranking.I september 2009 deltok KSS i Grieg Internasjonale Korfestival i Bergen under ledelse av dirigent Marit Tøndel Bodsberg. Her hentet de hjem en tredjeplass i klassen for folkemusikk, samt en sammenlagt tredjeplass i klassen for sakral musikk. I oktober 2011 reiste KSS til Manchester for å representere Norge og NRK i den internasjonale korkonkurransen Let the peoples sing, og vant 3.-plass i klassen for voksenkor. I juni 2012 deltok KSS i Syng for oss i Bergen, og hentet hjem 1. premie i klasse A+, og i november 2012 vant koret 1.-plass i klassen for like stemmer, og ble nummer 2 i Grand Finale under NM for kor.


== Diskografi ==
2020: Stille som sne (LAWO Classics)
2019: Kaval Sviri (LAWO Digital) Petar Liondev, Tanya Parvanova
2019: Pange Lingua (LAWO Digital) György Orbán, Thomas Aquinas
2018: Som den gylne sol frembryter (LAWO Classics), med musikk av Henrik Ødegaard, Alfred Paulsen, Idunn Vindspoll Arnesen, Trine Franksdatter, Carl Gustav Sparre Olsen, Kim André Arnesen, Per Winge, Conradin Kreutzer, Mette Østby Madsen, Joachim Knoph, Sigurd Islandsmoen, Christoph Ernst Friedrich Weyse, Marit Tøndel Bodsberg Weyde, Halfdan Kjerulf og Emil Nielsen.
2017: Kom Regn (LAWO Classics), med musikk av Arne Nordheim, Bjørn Kruse, Egil Hovland, Fartein Valen og Knut Nystedt
2013: Brahms ‎(LAWO Classics), med Marit Tøndel Bodsberg Weyde
2009: Arme Jord Ha Jolefred ‎(LAWO Classics), med Marit Tøndel Bodsberg Weyde og Sigurd Hole


== Referanser ==


== Eksterne lenker ==
kvindesang.no – Kvindelige Studenters Sangforenings hjemmeside (besøkt 31. mars 2019)